袁凯
题葛洪移家图
当时司马衷，愚呆回不慧。
牝鸡肆淫虐，骨肉互吞噬。
渊聪乘时起，诸夏受其敝。
琅琊遂东来，单弱何由济。
赖此晋夷吾，草草正神器。
国步未尽康，祸乱亦遄至。
王敦反上游，苏峻复凶悖。
渊袴已云亡，超雅从兹毙。
葛生当是时，幡然思远逝。
驾言觅丹砂，神仙或可致。
青牛载妻子，舁册付奴婢。
遥遥向南海，盖欲避斯世。
嬴秦乱黔首，留侯佐高帝。
婉婉幕中画，取胜千里外。
韩彭既诛醢，相国下廷尉。
辟谷谢人间，赤松乃吾契。
明哲终保身，畴能测其意。
生也虽后来，心迹颇相类。
茫茫宇宙中，清风飘无际。
斯人不可见，抚卷增叹喟。